རྔོག་ལེགས་པའི་ཤེས་རབ་ཀྱི་དབོན་པོ་རྔོག་ལོ་ཙཱ་བ་བློ་ལྡན་ཤེས་རབ་ནི།ལོ་ཆེན་རིན་ཆེན་བཟང་པོ་ལོ་ལྔ་བཅུ་རྩ་བཞིའི་ཐོག་ནག་ཚོ་ལོ་ཙཱ་བ་འཁྲུངས།ནག་ཚོ་ལོ་བཞི་བཅུ་ཞེ་དགུའི་ཐོག་སྤྱི་ལོ་༡༠༥༩རྔོག་ལོ་བློ་ལྡན་ཤེས་རབ་འཁྲུངས་པ་ཡིན་གསུངས།ཁོང་གཞོན་ནུའི་དུས་ནས་ཁུ་བོ་ལེགས་པའི་ཤེས་རབ་ཀྱི་དྲུང་ནས་ཡོན་ཏན་ལ་སྦྱངས།ཁོང་ཤེས་རབ་མཆོག་ཏུ་གྱུར་པ་དེ་ལ་ཁུ་བོ་མཉེས་ནས་ལོ་བཅུ་བདུན་ལོན་ཚེ་ཁ་ཆེར་སློབ་གཉེར་ལ་བརྫངས།དེའི་ཚེ་རྭ་ལོ།གཉན་ལོ།ཁྱུང་པོ་ཆོས་བརྩོན།རྔོ་སྟོན།བཙན་ཁ་བོ་ཆེ་རྣམས་དང་འགྲོགས་ནས་ཁ་ཆེར་བྱོན།པཎྜི་ཏ་དྲུག་ཙམ་བསྟེན་ནས་སློབ་གཉེར་གནང༌།བར་སྐབས་སུ་རྒྱགས་ཆད་ནས་མངའ་རིས་སུ་གསེར་སློང་བའི་ཡི་གེ་བཏང༌།རྩེ་ལྡེའི་སྲས་དབང་ལྡེས་གསེར་མང་པོ་བསྐུར།ཚད་མ་རྒྱན་སྒྱུར་ཅིག་ཅེས་བསྐུལ་བས་པཎྜི་ཏ་སྐལ་ལྡན་རྒྱལ་པོ་དང་ཁོང་གཉིས་ཀྱིས་ལེགས་པར་བསྒྱུར།ཁ་ཆེར་ལོ་བཅུ་བདུན་དུ་ཡང་དག་པར་སྦྱངས་ནས་སླར་བོད་དུ་ཕེབས།བོད་དུ་ཡངཔཎྜི་ཏ་འབུམ་ཕྲག་གསུམ་པ་དང་སུ་མ་ཏི་ཀཱིརྟིཿགཉིས་ལ་ཡང་ཆོས་གསན་ཞིང༌།ཡང་བལ་པོར་བྱོན་ཏེ།ཨ་ཏུ་ལྱ་བཛྲ་དང་བ་རེནྡྲར་རུ་ཙི་ལ་སོགས་པ་ལ་གདམས་པ་མང་པོ་གསན།སླར་བོད་དུ་བྱོན།འགྱུར་མང་པོ་མཛད་པ་ཡང་དག་ཅིང་ཤིན་ཏུ་བཟང༌།འགྱུར་མཛད་པའི་ཚད་ནི་གྲོ་ལུང་བའི་གསུང་ལས།དམ་ཆོས་བསྒྱུར་ལ་མངའ་བརྙེས་པས།།རྒྱལ་ཡུམ་གཉིས་དང་བསྟན་བཅོས་གཞུང༌།།འབུམ་ཕྲག་གཅིག་དང་ཁྲི་ཕྲག་གསུམ།།སྟོང་ཕྲག་བདུན་ནི་ལྷག་བཅས་བསྒྱུར།།ཞེས་པ་ལྟར་རོ།།ཚད་མ།བྱམས་ཆོས།དབུ་མ་སོགས་ཀྱི་རྣམ་བཤད་སོགས་གསུང་རྩོམ་མང༌།སློབ་མ་བུ་ཆེན་བཞི་སོགས་ཤིན་ཏུ་མང༌།བུ་ཆེན་བཞི་ནི།ཞིང་ཚེ་སྤོང་བ་ཆོས་ཀྱི་བླ་མ།ཞིང་གྲོ་ལུང་བ་བློ་གྲོས་འབྱུང་གནས།ཁྱུང་རིན་ཆེན་གྲགས།འབྲི་ཤེས་རབ་འབར་བཞིའོ།།